Sklep upravnega odbora

o dostopu javnosti do dokumentov Evropske fundacije za usposabljanje

(Besedilo velja za EGP)

(97/C 369/11)

UPRAVNI ODBOR EVROPSKE FUNDACIJE ZA USPOSABLJANJE JE

ob upoštevanju izjave o pravici dostopa do informacij, priložene Sklepni listini Pogodbe o Evropski uniji, ki poudarja, da preglednost procesa odločanja krepi demokratičnost institucij in zaupanje javnosti v administracijo,

ob upoštevanju zaključkov, v katerih se je Evropski svet na zasedanjih v Birminghamu in Edinburghu sporazumel o načelih glede približanja Skupnosti njenim državljanom,

ob upoštevanju zaključkov zasedanja Evropskega sveta v Kopenhagnu, v katerih je ponovno potrjeno načelo, naj imajo državljani v največji možni dostop do informacij, in v katerih sta Komisija in Svet pozvana, naj čimprej sprejmeta ukrepe, ki so potrebni za uresničevanje teh načel v praksi,

ker omenjena načela ne posegajo v upoštevne določbe o dostopu do spisov, ki neposredno zadevajo osebe s specifičnim interesom glede njih;

ker bo treba ta načela uveljaviti s polnim upoštevanjem določb v zvezi z zaupnimi informacijami;

ker ta sklep predstavlja dodatni element politike informiranja in sporočanja Evropske fundacije za usposabljanje,

SKLENIL:

Člen 1

Javnost ima največji možni dostop do dokumentov Evropske fundacije za usposabljanje (v nadaljevanju "fundacija").

"Dokument" pomeni vsako pisno besedilo ne glede na nosilca podatkov, ki vsebuje obstoječe podatke in je v lasti fundacije.

Ta sklep se ne uporablja za dokumente fundacije, ki jih je objavil Urad za uradne publikacije Evropske skupnosti.

Člen 2

1. Vse prošnje za dostop do dokumentov je treba v pisni obliki nasloviti na direktorja fundacije.

Prošnje morajo biti dovolj natančne; vsebovati morajo informacije, ki omogočajo identifikacijo zadevnega dokumenta ali dokumentov.

Direktor bo prosilca po potrebi prosil za nadaljnje podatke.

2. Direktor v enem mesecu pisno obvesti prosilca, ali je prošnji ugodeno.

Za dokumente fundacije v zvezi z dejavnostmi, ki potekajo na osnovi sporazuma, ki ga je fundacija sklenila z državo članico, institucijo ali organom Skupnosti ali katerim koli drugim nacionalnim ali mednarodnim organom, je treba pred odločitvijo pridobiti njihovo soglasje.

3. Če odgovora na prošnjo za dostop do dokumentov ni v enem mesecu, to pomeni zavrnitev.

4. Če se direktor odloči zavrniti prošnjo, je treba navesti razloge za odločitev in prosilca podučiti o pravnih sredstvih, ki jih ima na voljo, npr. sodni postopek in pritožba varuhu človekovih pravic v skladu z določbami člena 138e Pogodbe o ustanovitvi Evropske skupnosti.

5. Prosilec ima dostop do dokumentov bodisi z vpogledom vanje na licu mesta bodisi tako, da se mu na njegove stroške pošlje njihova kopija. Zaračuna se lahko pristojbina, ki ne sme preseči razumnega zneska.

Če želi prosilec vpogled v dokument na licu mesta, se fundacija potrudi, da mu to omogoči.

6. Fundacija bo v dogovoru s prosilci našla primerno rešitev za primere, ko je ista prošnja vložena večkrat in/ali ko se prošnja nanaša na zelo obsežne dokumente.

7. Fundacija lahko določi, da oseba, ki ji je bil dokument izdan, ne sme razmnoževati ali razširjati omenjenega dokumenta v pridobitne namene brez njenega predhodnega dovoljenja.

8. Kadar je dokument fundacije sestavila fizična ali pravna oseba, država članica, institucija ali organ Skupnosti ali katerikoli drug nacionalni ali mednarodni organ, je treba prošnjo poslati avtorju.

Člen 3

Fundacija zavrne dostop do vseh dokumentov, katerih razkritje bi lahko ogrozilo:

- varovanje javnega interesa (zlasti javne varnosti, mednarodnih odnosov, monetarne stabilnosti, sodnih postopkov, inšpekcijskih in preiskovalnih dejavnosti),

- varovanje posameznika in zasebnosti,

- varovanje poslovne ali industrijske skrivnosti,

- zaščito finančnih interesov Skupnosti,

- varovanje zaupnosti, ki jo zahteva fizična ali pravna oseba, ki je poslala informacije, ali ki jo zahteva zakonodaja države članice, ki je poslala informacije.

Fundacija lahko zavrne dostop tudi zato, da zaščiti svoje interese glede zaupnosti v svojih postopkih.

Člen 4

Ta sklep začne učinkovati 1. novembra 1997. Objavi se v Uradnem listu Evropskih skupnosti.

V Torinu, 27. oktobra 1997

Za Upravni odbor Evropske fundacije za usposabljanje

Thomas O'Dwyer

--------------------------------------------------